text: [{"text_idx": "#000009", "text": "BINO binenwa bya kala bya Solomone mulopwe wa tunangu bilombola mumwena bantu bu\u0304mi. Mu bula bwa myaka, bantu babilanga kwikala\u2019ko kitatyi kilampe, padi i pa mwanda wa bu\u0304mi bwi\u0304pi ne pa kutunya kunyema lufu. Mu ma\u0304nga mudi nsekununi mivule ne mfumo ya bantu bakimba muswelo wa kulepeja\u2019ko bu\u0304mi."}, {"text_idx": "#000010", "text": "Kimfwa, Gilgamesh, mulopwe mwine Sumele. Mfumo mivule i misambile pa bwandi bu\u0304mi. Imo bidi i mitelwe bu ma\u0304nga ya Gilgamesh, ilombola\u2019mba wa\u0304endele lwendo lwa kyaka kukakimba muswelo wa kunyema lufu. Ino wa\u0304komenwa kwiusokola."}, {"text_idx": "#000012", "text": "Mu myaka katwa ka buna\u0301 Yesu Kaile, bantu ba mu Shine benga lawa ba\u0304longele bukomo bwa kwenga lawa ya \u201ckwishi\u0304ka\u201d yoba\u0304di bamona\u2019mba ikalepeja\u2019ko bu\u0304mi. Ba\u0304engele mema adi\u2019mo mekyule mityetye ne bintu bikwabo bifwana. Ino lawa ya kwishi\u0304ka ya\u0304ipaile balopwe bavule ba Shine. Mu Bulaya bwa kala bantu benga lawa ba\u0304longele bukomo bwa kulonga kimino kya olo mwanda ba\u0304di balanga\u2019mba bintu bya olo byobi\u0304janga, bibwanya kulepeja\u2019ko bu\u0304mi bwa muntu."}, {"text_idx": "#000013", "text": "Dyalelo, befundi bamo ba bintu byu\u0304mi ne befundi ba nsange, balon\u0303anga bukomo bwa kusokola kine kinunupila bantu. Pamo\u2019nka bwa bantu baengele mema a \u201ckwishi\u0304ka,\u201d bukimbi bwabo bulombola\u2019mba bantu bakikimba mwa kupwila bununu ne lufu. Le i bika byobasokwele mu buno bukimbi?"}, {"text_idx": "#000017", "text": "Kushinta mwingidilo wa tuseke i muswelo mukwabo wa kulwa na bununu. Shi tuseke twetu tubakule bininge ketukomenwa kwivudija, tubwanya kukambakanya tuseke twa pabwipi tukwatakanya bu\u0304mi, kintu kilengeja kuyula, misanshi ya endaenda, ne misongo. Mu ino myaka, befundi ba sianse ba mu Franse bashintyile mwingidilo wa tuseke twa bantu badi ke banunu, bamo badi na myaka 100 ne musubu. Polofesele Jean-Marc Lemai\u0302tre mwimaniji wa kisumpi kya bukimbi, wanenene amba bukimbi bwabo bulombola\u2019mba \u201ckine kilengeja bununu\u201d kidi mu tuseke."}, {"text_idx": "#000018", "text": "Ke befundipo ba sianse bonso betabije amba mundapilo wa kulwa na bununu ubwanya kulepeja bu\u0304mi bwa muntu kupita pa bu\u0304mi botudi nabo dyalelo. Na bubine, bantu bashilwile kukimba bininge muswelo wa kulepeja\u2019ko bu\u0304mi tamba mu myaka katwa ka 19. Inoko pa kwikala na bu\u0304mi bulampe i biyampe kuta mutyima ku bukundwe, kwikinga ku misongo isambuka, kutoma lawa, ne kwenda ku byalembwa. Befundi bamo ba nsange balan\u0303anga\u2019mba bula bwa bu\u0304mi bwa muntu bubwanya kulepa nansha kwipipa."}, {"text_idx": "#000024", "text": "Lelo kudi kipindi kya ku ngitu yetu kyendelelanga na bu\u0304mi shi tubafu? Lelo tudi na muya keufu? Le bafwe badi kwepi?"}]